U Vrapču, 18.02.2022.

Poštovani zaposlenici KP Vrapče,

Ovim putem vas pozivamo da se uključite u akciji koju Referentni centar provodi uz pomoć i podršku udruge „OZANA“ i njihovog Štrikeraj Café-a. Radi se o **izradi velikog vunenog bora** (visok 5 metara, promjer 2 metra), a kojega planiramo postaviti u krugu naše Bolnice za advent 2022. Ova akcija nastavlja se na akciju „Upletimo se“ koju u OZANI provode od 2019. godine i nadopunjava postojeću akciju „Isprepletimo ruke“ u kojoj se izrađuju „rukavići pomagači“ za oboljele od Alzheimera ili drugih demencija. U konačnici će ova akcija rezultirati vunenim dekicama za Dnevnu bolnicu novog odjela Psihogerijatrije. Akcije promoviraju pletenje i kukičanje, kao učinkovitu nefarmakološku intervenciju, koja blagotvorno djeluje na oboljele i njegovatelje.

Za naš vuneni bor potrebno je izraditi **cca 552 kvadrata dimenzije 20x20 cm**, stoga vas molimo da svatko tko zna plesti napravi makar jedan kvadrat i **dostavi ga sr. Nini** u Dnevnu bolnicu Zavoda za biologijsku psihijatriju i psihogerijatriju. Svi zainteresirani mogu se javiti i dobiti će igle i vunu. No također je poželjno i donirati vunu za izradu kvadrata. Obzirom da ćemo kvadrate spajati u bor, lijepo bi bilo da u svakom ima barem malo zelene, crvene ili bijele boje. U prilogu dostavljamo fotografije primjera kvadrata, te sliku vunenog bora kakvog želimo izraditi.

Unaprijed puno hvala, veselimo se svakom uratku koji stigne. Izvještavati ćemo vas redovito o napretku akcije.

Prof. prim. dr. sc. Ninoslav Mimica, dr. med., IFAPA

Voditelj Referentnog centra MZ RH za Alzheimerovu bolest i psihijatriju starije životne dobi

**Važnost nefarmakoloških metoda u menadžmentu Alzheimerove bolesti**

Procjenjuje se da je demencija, u nekom obliku, danas prisutna kod skoro 60 miliona ljudi na svijetu, a u Hrvatskoj kod više od 100.000 ljudi. Na Alzheimerovu bolest, kao najčešći uzrok demencije, otpada i do 70% slučajeva. Iako postoje brojne hipoteze, uzrok nastajanja Alzheimerove bolesti još uvijek je nepoznanica. Stoga nema etiološke terapije, već se sadašnji farmakološki tretman temelji na ublažavanju simptoma bolesti. Nefarmakološki pristup, kao adjuvantna i augmentirajuća terapija, u menadžmentu Alzheimerove bolesti od izuzetne je važnosti. Nefarmakološke metode blagotvorno djeluje na smirivanje bolesnika, posredno smanjuju mogućnost pojave nuspojava i interakcija lijekova, pozitivno utječu na kvalitetu života osoba s demencijom i njihovim njegovatelja. Pored standardne terapije antidementivima i po potrebi drugim psihofarmacima uvijek je potrebno individualno odrediti nefarmakološku intervenciju koja najbolje odgovara osobi s demencijom i koja mu/joj je dostupna. Da li je će to biti neki oblik art-terapije (crtanje, slikanje, modeliranje, pjevanje, plesanje…), PAT ili neurokognitivna vježba ovisiti će o mogućnostima koje se nude i afinitetu osobe s demencijom. Učenje pletenja i kukičanja, te izrada i/ili korištenje predmeta od vune, mogu biti korisna metoda u svakodnevnoj brizi za osobe s demencijom, kako za samog oboljelog tako i za njegovatelja.

**ŠTRIKANJE JE IN**